Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2023/C 17/09)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Queso Casín”

EU-nro: PDO-ES-0178-AM01–24.9.2021

SAN (X) SMM ( )

1. Hakijaryhmä ja oikeutettu etu

Queso casín -juuston suojatun alkuperänimityksen sääntelyneuvosto

Polígono de Silvota, parcela 96, 33192 Llanera (Asturias), Espanja

P. +34 985264200

Sähköposti: casin@dopquesocasin.es

Verkkosivusto: http://www.dopquesocasin.es/

Sääntelyneuvosto on alan toimijoita edustava ryhmä, joka on virallisesti vastuussa suojatun alkuperänimityksen hallinnoinnista voimassa olevan lainsäädännön (maatalousasioiden ja alueellisen yhteenkuuluvuuden osaston päätös, annettu 31 päivänä heinäkuuta 2020, Queso Casín -juuston suojatun alkuperänimityksen sääntelyneuvoston sääntöjen hyväksymisestä) mukaisesti. Sääntelyneuvoston toimialaan kuuluu tuote-eritelmien muutoksista ehdottaminen.

2. Jäsenvaltio tai kolmas maa

ESPANJA

3. Eritelmän kohta (kohdat), jota (joita) muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alueeseen

☒ Merkinnät

☒ Muu [täsmennettävä] — Valvontaelin — Tuote-eritelmän noudattamisen tarkastaminen

4. Muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Ehdotettuja muutoksia tarvitaan, koska tuote-eritelmää on mukautettava suojatun alkuperänimityksen saaneiden juustojen fysikaalisten ominaisuuksien, tosiasiallisten tuotantomenetelmien, tuotantoajanjaksojen, tarkastuselimen ja standardin UNE-EN ISO/IEC 17065:2012 osalta.

Muutoksilla pyritään vahvistamaan tuotteen ja ympäristön välistä yhteyttä, säilyttämään samalla lopputuotteen aitous, laatu ja ominaisuudet sekä varmistamaan lopputuotteen hyväksymiskelpoisuus.

5.1 Fysikaaliset ominaisuudet

Muutos koskee tuote-eritelmän B jaksoa (Tuotteen kuvaus) ja yhtenäisen asiakirjan 3.2 kohtaa (Tuotteen kuvaus).

Voimassa oleva sanamuoto:

”Juuston kypsyttyä sen ominaisuudet ovat seuraavat: Fysikaalis-kemialliset ominaisuudet: Kuiva-aineen vähimmäispitoisuus 57 % Rasvaa kuiva-aineen vähimmäispitoisuudesta 45 % Proteiinia kuiva-aineen vähimmäispitoisuudesta 35 % Fyysiset ja aistinvaraiset ominaisuudet: Tyyppi ja jalostusaste: Kovasta puolikovaan, kypsytetty puolikovasta kovaksi. Muoto: Epäsäännöllinen lieriömäinen kiekko, jonka toiselle puolelle on painettu kukka-aiheisia tai geometrisia kuvioita, symboleja tai valmistajan nimi. Halkaisija 10–20 cm, korkeus 4–7 cm. Paino: 250 – 1 000 g. Kuori: Sileä ja ohut; käytännössä juusto on kuoreton, sillä massaa vaivataan useita kertoja peräkkäin, minkä ansiosta juusto kypsyy tasaisesti ja samanaikaisesti sekä sisältä että päältä, ja sen pinta ja sisäosa muodostavat kiinteän ja tiiviin, puhtaan, kuivan ja hieman rasvaisen massan. Juusto on väriltään tumman kermankeltainen, ja siinä on valkeaan vivahtavia sävyjä. Juuston yläpinnassa on kohokuviona kunkin valmistajan leima. Massa: kiinteä, mureneva, puolikovasta kovaan, väriltään kellertävä; koloja ei ole, mutta mahdollisesti pieniä halkeamia. Murenee leikattaessa. Koostumus tuntuu suussa rasvaiselta. Rakenne on joustava ja tasalaatuinen. Tuoksu: voimakas ja väkevä. Maku: Valmistusprosessi ja erityisesti se, kuinka monta kertaa massaa vaivataan vaivauslaitteessa (máquina de rabilar), vaikuttavat juuston makuun: useampaan kertaan vaivatun juuston maku on kitkerä ja kirpeä ja vaatii totuttelua; siinä on voihin ajan kuluessa muodostuva läpitunkeva ja maanläheinen aromi; vähemmän vaivatun juuston maut ovat samanlaisia, vaikkakaan eivät niin voimakkaita. Joka tapauksessa maku on voimakas, runsas, viipyilevä, kirpeä ja suun takaosassa hieman kitkerä; jälkimaku on voimakas. Mikrobiologiset ominaisuudet: vastaavat voimassa olevien säädösten vaatimuksia.”

on muutettu muotoon:

”Juuston kypsyttyä sen ominaisuudet ovat seuraavat: Fysikaalis-kemialliset ominaisuudet: Kuiva-aineen vähimmäispitoisuus 57 % Rasvaa kuiva-aineen vähimmäispitoisuudesta 45 % Proteiinia kuiva-aineen vähimmäispitoisuudesta 35 % Fyysiset ja aistinvaraiset ominaisuudet: Tyyppi ja jalostusaste: Kovasta puolikovaan, kypsytetty puolikovasta kovaksi. Muoto: Epäsäännöllinen lieriömäinen kiekko, jonka toiselle puolelle on painettu kukka-aiheisia tai geometrisia kuvioita, symboleja tai valmistajan nimi. Halkaisija enintään 20 cm ja korkeus enintään 7 cm. Paino: 150 – 1 000 g. Kuori: Sileä ja ohut; käytännössä juusto on kuoreton, sillä massaa vaivataan useita kertoja peräkkäin, minkä ansiosta juusto kypsyy tasaisesti ja samanaikaisesti sekä sisältä että päältä, ja sen pinta ja sisäosa muodostavat kiinteän ja tiiviin, puhtaan, kuivan ja hieman rasvaisen massan. Juusto on väriltään tumman kermankeltainen, ja siinä on valkeaan vivahtavia sävyjä. Juuston yläpinnassa on kohokuviona kunkin valmistajan leima. Massa: kiinteä, mureneva, puolikovasta kovaan, väriltään kellertävä; koloja ei ole, mutta mahdollisesti pieniä halkeamia. Murenee leikattaessa. Koostumus tuntuu suussa rasvaiselta. Rakenne on joustava ja tasalaatuinen. Tuoksu: voimakas ja väkevä. Maku: Valmistusprosessi ja erityisesti se, kuinka monta kertaa massaa vaivataan vaivauslaitteessa (máquina de rabilar), vaikuttavat juuston makuun: useampaan kertaan vaivatun juuston maku on pistävä, kirpeä ja voimakas; siinä on voihin ajan kuluessa muodostuva läpitunkeva ja maanläheinen aromi; vähemmän vaivatun juuston maut ovat samanlaisia, vaikkakaan eivät niin voimakkaita. Joka tapauksessa maku on voimakas, runsas, viipyilevä, kirpeä ja suun takaosassa hieman kitkerä; jälkimaku on voimakas.”

Syy: Muutosta ehdotetaan, koska on tarpeen määrittää mitattavissa olevat ja objektiiviset aistinvaraiset kuvaajat ja sisällyttää kuvauksiin myös juuston pienet, ravintoloitsijoiden nykyvaatimusten mukaiset tuotantokoot; ravintoloitsijat nimittäin toivovat pienemmän kokoisia juustoja, jotka eivät sisälly toistaiseksi tuote-eritelmään. Muutoksen myötä kyseisiä kokoja on mahdollista valvoa.

Juuston uusien muotojen ominaisuuksista on tehty tutkimus, jonka mukaan tuotteen fysikaaliset, kemialliset ja aistinvaraiset ominaisuudet eivät muutu tuotteen painon ollessa alle 250 grammaa (150 grammaa), ja tutkimuksessa annettiin kaikille arvioiduille näytteille yli 55 pistettä (asianmukainen tuote); fysikaaliset, kemialliset ja aistinvaraiset ominaisuudet eivät ole siis suoraan yhteydessä tuotteen painoon.

Muutoksella ei ole vaikutusta SAN-tuotteen perusominaisuuksiin eikä aitouteen.

5.2 Maantieteellinen alue

Tämä muutos liittyy tuote-eritelmän C jaksoon (Maantieteellinen alue).

Muutos neljänteen kappaleeseen:

Teksti:

”Ne sijaitsevat Asturian keskisessä itäosassa 66 068 hehtaarin suuruisella maantieteellisellä alueella, josta yhteensä 21 642 hehtaaria on laidunkäytössä.”

on muutettu muotoon:

”Ne sijaitsevat Asturian keskisessä itäosassa 66 068 hehtaarin suuruisella maantieteellisellä alueella.”

Syy: Ehdotuksen mukaan maantieteellisestä alueesta poistetaan laidunkäytössä olevan alueen hehtaarimäärä, koska laidunkäytössä olevan alueen suuruus vaihtelee eri aikoina. Poisto ei vaikuta suojatun alkuperänimityksen saaneen tuotteen perusominaisuuksiin tai tuotteen aitouteen.

5.3 Alkuperätodisteet

Muutos liittyy tuote-eritelmän D jaksoon (Alkuperätodisteet).

Standardin UNE-EN ISO/IEC 17065 mukaisuus. Valvontatehtävät, jotka eivät kuulu hallintoviranomaisena pidetylle sääntelyneuvostolle.

Sääntelyneuvoston tarkastustehtäviä ehdotetaan muutettaviksi. Toimivaltaisen viranomaisen olisi siirrettävä kyseiset valvontatehtävät valvontaelimelle elintarvikkeiden laadusta, eriytetystä laadusta ja elintarviketuotteiden suoramyynnistä 1 päivänä maaliskuuta 2019 annetun Asturian lain nro 2/2019 36 §:n mukaisesti. Kappaleet, joihin muutoksen soveltaminen vaikuttaa: ensimmäinen, neljäs, viides, kuudes, kahdeksas, kolmastoista, neljästoista, viidestoista, kuudestoista, seitsemästoista, kahdeksastoista, yhdeksästoista ja kahdeskymmenes.

Muutos ensimmäiseen kappaleeseen:

Teksti:

”Sääntelyneuvoston tarkastuselimen on tarkastettava säännöllisesti juustomeijerit ja maidontoimittajat ja taattava jäljitettävyys tuotteen alkuperätodisteiden varmistamiseksi ja tuote-eritelmissä vahvistettujen vaatimusten mukaisuuden tarkistamiseksi.”

on muutettu muotoon:

”Sääntelyneuvoston valvontaelimen on tarkastettava säännöllisesti juustomeijerit ja karjankasvattajat ja taattava jäljitettävyys tuotteen alkuperätodisteiden varmistamiseksi ja tuote-eritelmissä vahvistettujen vaatimusten mukaisuuden tarkistamiseksi.”

Syy: Muutoksella mukautetaan järjestelmää valvontaelimelle standardin UNE-EN ISO/IEC 17065 mukaisesti siirrettyjen tehtävien osalta ja 11 päivänä elokuuta 2020 hyväksytyissä, Queso Casín -juuston suojatun alkuperänimityksen hallintoelimen uusissa säännöissä määritettyjen rekisterien osalta. Muutoksilla ei ole vaikutusta tuotteen ominaisuuksiin.

Muutos neljänteen kappaleeseen:

Teksti:

”Sen takaamiseksi, että maito on peräisin alueelta, neuvosto perustaa toimittajarekisterin, johon sisältyvät juustomeijereihin suoraan maitoa toimittavat karjankasvattajat sekä toimittajat, jotka liikennöivät suunniteltuun reittiin perustuvia keräysreittejä. Kaikki keräysreittiin liittyvät tiedot kirjataan päivittäin tietokonejärjestelmän avulla, ja näin voidaan taata jäljitettävyys alkuperätilalta maitokuorman purkamiseen juustomeijerissä (alkuperätilat, maidon määrä, keräyspäivä ja -aika, maidon määränpää, määrä, purkamispäivä ja -aika).”

on muutettu muotoon:

”Sen takaamiseksi, että maito on peräisin alueelta, neuvosto perustaa tilarekisterin.”

Syy: Muutosta tarvitaan, jotta voidaan erotella tarkastustoiminta ja sisäinen valvonta sekä mukauttaa järjestelmä valvontaelimen tehtävien siirtämisen mukaan standardin UNE-EN ISO/IEC 17065 vaatimusten mukaisesti ja 11 päivänä elokuuta 2020 hyväksytyissä, Queso Casín -juuston suojatun alkuperänimityksen hallintoelimen uusissa säännöissä määritettyjen rekisterien osalta. Muutoksilla ei ole vaikutusta tuotteen ominaisuuksiin.

Muutos viidenteen kappaleeseen:

Teksti:

”Sääntelyneuvoston on varmistettava tarkastuksilla ja sertifioinnilla, että sekä maito että sen tuotantomenetelmät ovat käytössä olevien standardien mukaisia.”

on muutettu muotoon:

”Valvontaelimen on varmistettava tarkastuksilla ja sertifioinnilla, että sekä maito että sen tuotantomenetelmät ovat käytössä olevien standardien mukaisia.”

Syy: Muutoksen avulla järjestelmä mukautetaan ottaen huomioon standardin UNE-EN ISO/IEC 17065 mukaisesti siirretyt valvontaelimen tehtävät. Muutoksilla ei ole vaikutusta tuotteen ominaisuuksiin.

Muutos kuudenteen kappaleeseen:

Teksti:

”Sääntelyneuvoston valvonnan alaisuuteen kuuluvien juustojen tuotantoon käytettävien juustomeijereiden ja kypsytys- ja varastointitilojen on oltava sääntelyneuvoston hyväksymiä, ja niiden on kuuluttava kyseisiin tarkoituksiin hyväksyttyjen tilojen rekisteriin, kun ne on todettu tässä asiakirjassa vahvistettujen vaatimusten ja tarkastusten mukaisiksi.”

on muutettu muotoon:

”Suojatun alkuperänimityksen saavien juustojen tuotantoon käytettävien juustomeijereiden ja kypsytys- ja varastointitilojen on kuuluttava kyseisiin tarkoituksiin hyväksyttyjen tilojen rekisteriin, kun ne on todettu tässä asiakirjassa vahvistettujen vaatimusten ja tarkastusten mukaisiksi.”

Syy: Muutoksen avulla järjestelmä mukautetaan ottaen huomioon standardin UNE-EN ISO/IEC 17065 mukaisesti siirretyt valvontaelimen tehtävät. Muutoksilla ei ole vaikutusta tuotteen ominaisuuksiin.

Muutos kahdeksanteen kappaleeseen:

Teksti:

”Niiden on pidettävä vähintään seuraavia rekisterejä, jotka sääntelyneuvoston valvontaelimen on tarkastettava.”

on muutettu muotoon:

”Niiden on pidettävä vähintään seuraavia rekisterejä, jotka valvontaelimen on tarkastettava.”

Syy: Muutoksen avulla järjestelmä mukautetaan ottaen huomioon standardin UNE-EN ISO/IEC 17065 mukaisesti siirretyt valvontaelimen tehtävät. Muutoksilla ei ole vaikutusta tuotteen ominaisuuksiin.

Muutos yhdeksänteen kappaleeseen:

Teksti:

”Raaka-ainerekisteri: rekisteri sisältää tiedot vastaanotettujen raaka-aineiden alkuperästä, päivämääristä ja määristä. Tietojen tueksi on esitettävä asiaan liittyvät asiakirjat, jotka maidon tapauksessa ovat laskuja ja lastinpurkamista koskevia ilmoituksia, joista saatavien tietojen on oltava yhtäpitäviä maidon keräämiseen ja jakeluun käytettävän ajoneuvon matkapäiväkirjan tietojen kanssa.”

on muutettu muotoon:

”Raaka-ainerekisteri: rekisteri sisältää tiedot vastaanotettujen raaka-aineiden alkuperästä, päivämääristä ja määristä. Tietojen tueksi on esitettävä asiaan liittyvät asiakirjat, jotka maidon tapauksessa voivat olla laskuja tai maidon toimitusasiakirjoja.”

Syy: Muutosta ehdotetaan tuotesertifiointijärjestelmän mukauttamiseksi Queso Casín -juuston suojattuun alkuperänimitykseen liittyvän tuote-eritelmän mukaan standardin UNE-EN ISO/IEC 17065 mukaisesti.

Kappaleessa esitettiin aiemmin vahvistusmenettely liian tarkasti, ja tämän vuoksi valvontajärjestelmästä voisi tulla turha. Jos jäljitettävyyden valvonta taataan, valvontaelin voi tehdä tarkastuksia eri tavoin saatavilla olevien tietojen mukaan.

Muutos kolmanteentoista kappaleeseen:

Teksti:

”Sääntelyneuvosto määrittää valvontaelimensä välityksellä suojatun alkuperänimityksen saaneiden juustojen soveltuvuuden, ja soveltuviksi voidaan katsoa ainoastaan juustot, jotka täyttävät tuote-eritelmässä hyväksytyt ja vahvistetut vaatimukset.”

on muutettu muotoon:

”Valvontaelin vahvistaa suojatun alkuperänimityksen saaneiden juustojen soveltuvuuden, ja soveltuviksi voidaan katsoa ainoastaan juustot, jotka täyttävät tuote-eritelmässä hyväksytyt ja vahvistetut vaatimukset.”

Syy: Muutosta tarvitaan, jotta voidaan erotella tarkastustoiminta ja sisäinen valvonta sekä mukauttaa järjestelmä valvontaelimen tehtävien siirtämisen mukaan standardin UNE-EN ISO/IEC 17065 vaatimusten mukaisesti. Muutoksilla ei ole vaikutusta tuotteen ominaisuuksiin.

Muutos neljänteentoista kappaleeseen:

Teksti:

”Sääntelyneuvosto valvoo tuotteiden tunnistamista ja alkuperää ja varmistaa nämä kiinnittämällä tuotteisiin antamansa ja hyväksymänsä numeroidun vastaetiketin. Se antaa saataville numeroituja vastaetikettejä riittävästi sertifioitujen juustojen määrän mukaan.”

on muutettu muotoon:

”Valvontaelin vahvistaa tuotteiden tunnistamisen ja alkuperän tarkastamalla, että juustoihin on kiinnitetty sääntelyneuvoston antama ja hyväksymä numeroitu vastaetiketti. Sääntelyneuvosto antaa saataville numeroituja vastaetikettejä riittävästi toimijan hyväksymien juustojen määrän mukaan.”

Syy: Muutosta tarvitaan, jotta voidaan erotella tarkastustoiminta ja sisäinen valvonta sekä mukauttaa järjestelmä valvontaelimen tehtävien siirtämisen mukaan standardin UNE-EN ISO/IEC 17065 vaatimusten mukaisesti. Muutoksilla ei ole vaikutusta tuotteen ominaisuuksiin.

Muutos viidenteentoista kappaleeseen:

Teksti:

”Sääntelyneuvosto tarkastaa tilat ja juustomeijerit säännöllisesti varmistaakseen, että sertifioinnin myöntämisen perustana olleet olosuhteet ovat edelleen olemassa, ja salliakseen näin Queso Casín -juuston suojatun alkuperänimityksen käytön edelleen. Se ottaa myös säännöllisesti näytteitä raaka-aineista tiloilla sekä raaka-aineista ja tuotteista juustomeijereissä.”

on muutettu muotoon:

”Valvontaelin tarkastaa tilat ja juustomeijerit säännöllisesti varmistaakseen, että sertifioinnin myöntämisen perustana olleet olosuhteet ovat edelleen olemassa, ja salliakseen näin Queso Casín -juuston suojatun alkuperänimityksen käytön edelleen. Se ottaa myös säännöllisesti näytteitä raaka-aineista tiloilla sekä raaka-aineista ja hyväksytyistä tuotteista juustomeijereissä.”

Syy: Muutoksen avulla järjestelmä mukautetaan ottaen huomioon standardin UNE-EN ISO/IEC 17065 mukaisesti siirretyt valvontaelimen tehtävät. Muutoksilla ei ole vaikutusta tuotteen ominaisuuksiin.

Muutos kuudenteentoista kappaleeseen:

Teksti:

”Toimijat, joiden tuotteet ovat säädettyjen ehtojen mukaisia, saavat sääntelyneuvostolta vaatimustenmukaisuustodistuksen, jossa on neuvoston puheenjohtajan allekirjoitus.”

on muutettu muotoon:

”Toimijat, joiden tuotteet ovat säädettyjen ehtojen mukaisia, saavat valvontaelimeltä vaatimustenmukaisuustodistuksen.”

Syy: Jotta valvontaelimen puolueettomuus voidaan taata koko päätöksentekomenettelyssä, ehdotetaan, että neuvoston puheenjohtajan tehtäviä koskevaa kappaletta muutetaan, sillä valvontaelin on standardin UNE-EN ISO/IEC 17065 mukaisesti kyseisessä asemassa olevan henkilön nimittämisestä vastaava taho.

Poistetaan sääntelyneuvoston tekemiä tarkastuksia koskeva taulukko ja seuraava kappale:

”Seuraavassa taulukossa esitetään sääntelyneuvoston eri toimijoille tekemät tarkastukset sen varmistamiseksi, että suojatulla alkuperänimityksellä ”Queso Casín” markkinoille saatettavat juustot ovat peräisin kyseessä olevalta alueelta. Näihin tarkastuksiin kuuluvat tutkimukset, joissa suoritetaan silmämääräinen tarkastus, asiakirjojen tutkiminen ja vastaava näytteiden otto.”

Syy: Poistoa ehdotetaan tuotesertifiointijärjestelmän mukauttamiseksi Queso Casín -juuston suojattuun alkuperänimitykseen liittyvään tuote-eritelmään standardin UNE-EN ISO/IEC 17065 mukaisesti.

Muutos kahdeksanteentoista kappaleeseen:

Teksti:

”Juustoissa käytettyjen tuotantomenettelyjen valvomiseksi ja suojatun alkuperänimityksen saaneen tuotteen alkuperän ja laadun osoittamiseksi tiloista, juustomeijereistä ja kypsytys- ja varastointitiloista vastaavien toimijoiden on täytettävä tarvittavat asiakirjatodisteet jokaisesta tässä asiakirjassa vahvistetusta vaatimuksesta. Sääntelyneuvosto tarkastaa nämä asiakirjat ja tallenteet.”

on muutettu muotoon:

”Juustoissa käytettyjen tuotantomenettelyjen valvomiseksi ja suojatun alkuperänimityksen saaneen tuotteen alkuperän ja laadun osoittamiseksi tiloista, juustomeijereistä ja kypsytys- ja varastointitiloista vastaavien toimijoiden on täytettävä vaatimustenmukaisuuden osoittavat tallenteet jokaisesta tässä asiakirjassa vahvistetusta vaatimuksesta. Valvontaelin tarkastaa nämä asiakirjat ja tallenteet.”

Syy: Muutoksen avulla järjestelmä mukautetaan ottaen huomioon standardin UNE-EN ISO/IEC 17065 mukaisesti siirretyt valvontaelimen tehtävät. Muutoksilla ei ole vaikutusta tuotteen ominaisuuksiin.

Muutos yhdeksänteentoista kappaleeseen:

Teksti:

”Queso Casín -juuston suojattua alkuperänimitystä voidaan käyttää kaikkien edellä mainittujen vaatimusten mukaisesti ainoastaan juustoissa, jotka on tuotettu rekisteröityjen toimittajien toimittamasta maidosta ja valmistettu sääntelyneuvoston pitämään rekisteriin kuuluvissa juustomeijereissä tässä asiakirjassa vahvistettujen vaatimusten mukaan.”

on muutettu muotoon:

”Queso Casín -juuston suojattua alkuperänimitystä voidaan käyttää kaikkien edellä mainittujen vaatimusten mukaisesti ainoastaan juustoissa, jotka on tuotettu rekisteröityjen karjankasvattajien toimittamasta maidosta ja valmistettu sääntelyneuvoston pitämään rekisteriin kuuluvissa juustomeijereissä tässä asiakirjassa vahvistettujen vaatimusten mukaan ja jotka valvontaelin on arvioinut ja sertifioinut määritettyjen tarkastusten mukaisesti.”

Syy: Muutoksella mukautetaan järjestelmää valvontaelimelle standardin UNE-EN ISO/IEC 17065 mukaisesti siirrettyjen tehtävien osalta ja 11 päivänä elokuuta 2020 hyväksytyissä, Queso Casín -juuston suojatun alkuperänimityksen hallintoelimen uusissa säännöissä määritettyjen rekisterien osalta. Muutoksilla ei ole vaikutusta tuotteen ominaisuuksiin.

Muutos kahdenteenkymmenenteen kappaleeseen:

Teksti:

”Sääntelyneuvosto voi havaita tuotteen tai sen tuotantomenetelmien vaatimustenvastaisuuden missä vaiheessa tahansa.”

on muutettu muotoon:

”Valvontaelin voi havaita tuotteen tai sen tuotantomenetelmien vaatimustenvastaisuuden missä vaiheessa tahansa.”

Syy: Muutoksen avulla järjestelmä mukautetaan ottaen huomioon standardin UNE-EN ISO/IEC 17065 mukaisesti siirretyt valvontaelimen tehtävät. Muutoksilla ei ole vaikutusta tuotteen ominaisuuksiin.

5.4 Tuotantomenetelmä

Muutos koskee tuote-eritelmän E jaksoa (Tuotantomenetelmä); ja nykyisen yhtenäisen asiakirjan 3.3 kohtaa (Rehu), 3.4 kohtaa (Raaka-aineet) ja 3.7 kohtaa (Merkitsemistä koskevat erityiset säännöt); ja yhtenäistä asiakirjaa koskevan ehdotuksen 3.3 kohtaa (Rehu ja raaka-aineet) ja 3.6 kohtaa (Merkitsemistä koskevat erityiset säännöt), jotka on mukautettu komission täytäntöönpanoasetuksen (EU) N:o 668/2014 (2) liitteen I rakenteeseen, jossa 3.3 kohta ja 3.4 kohta on yhdistetty, mikä vaikuttaa yhtenäisen asiakirjan numerointiin 3.3 kohdasta alkaen luonnoksen mukauttamisen jälkeen.

Muutos ensimmäiseen kohtaan:

Teksti:

”Maidon alkuperä ja ominaisuudet. Suojattujen juustojen tuotannossa käytetyn maidon on oltava sääntelyneuvoston vastaavaan rekisteriin kirjattujen toimittajien toimittamaa.”

on muutettu muotoon:

”Maidon alkuperä ja ominaisuudet: Suojattujen juustojen tuotannossa käytetyn maidon on oltava sääntelyneuvoston vastaavaan rekisteriin kirjattujen karjankasvattajien toimittamaa ja valvontaelimen arvioimaa.”

Syy: Muutoksella mukautetaan järjestelmää valvontaelimelle standardin UNE-EN ISO/IEC 17065 mukaisesti siirrettyjen tehtävien osalta ja 11 päivänä elokuuta 2020 hyväksytyissä, Queso Casín -juuston suojatun alkuperänimityksen hallintoelimen uusissa säännöissä määritettyjen rekisterien osalta. Muutoksilla ei ole vaikutusta tuotteen ominaisuuksiin.

Muutos toiseen kohtaan:

Teksti:

”Maitoa tuottavan karjan rehu. Ruokinta perustuu alueen luonnonvarojen hyödyntämiseen sellaisenaan laiduntamalla karjaa käytännössä ympärivuotisesti. Ruokintaa täydennetään tuorerehulla ja heinällä, jota saadaan omalta tilalta noudattamalla kiertolaidunnusjärjestelmää. Kyse on pienistä, perheiden pitämistä karjatiloista, joiden kotieläinmäärät ovat pieniä, joissa karjan hyvinvoinnista huolehditaan erittäin tarkasti ja joissa karja on eläinsuojissa ainoastaan lypsämistä varten ja yöaikaan. Karjan ravinto on siis peräisin rajatulta alueelta. Silloin, kun oman tilan rehua on niukasti saatavana epäsuotuisten sääolojen takia, ravintoannosta voidaan poikkeuksellisesti täydentää pienellä määrällä muualla tuotettuja vilja- ja palkokasveja.”

on muutettu muotoon:

”Maitoa tuottavan karjan rehu: Ruokinta perustuu alueen luonnonvarojen hyödyntämiseen sellaisenaan laiduntamalla ja täydentämällä ruokintaa tuore- ja säilörehulla sekä vilja- ja palkokasveilla.”

Syy: Ehdotetaan mukautettavaksi karjan ravintoa, joka on määräävä tekijä tuotteen tuotannossa, Euroopan parlamentin ja neuvoston asetuksen (EU) N:o 1151/2012 täydentämistä koskevan komission delegoidun asetuksen (EU) N:o 664/2014 (3) 1 artiklan 1 kohdan mukaisesti. Muutos ei muuta suojatun alkuperänimityksen saaneen tuotteen perusominaisuuksia tai tuotteen aitoutta.

Muutos kolmanteen kohtaan:

Teksti:

”Maidon koaguloituminen: Koaguloituminen tapahtuu entsymaattisesti, ja se saadaan aikaan käyttämällä vasikanjuoksutetta tai koagulanttia sekä käyteaineita ja kalsiumkloridia täsmällisesti määritettyinä annoksina juustomassan tuottamiseksi juoksutusastiassa. Menettely suoritetaan 30–35 oC:n lämpötilassa noin 45 minuutin ajan, minkä jälkeen juustomassa leikataan juustomassaveitsillä. Lämpötilaa nostetaan noin 2 oC, ja samanaikaisesti massoja sekoitetaan vähintään kymmenen minuutin ajan, kunnes niihin muodostuu hasselpähkinän kokoisia rakeita. Tällöin massat jätetään odottamaan vielä vähintään kymmeneksi minuutiksi.”

on muutettu muotoon:

”Maidon koaguloituminen: Koaguloituminen tapahtuu entsymaattisesti, ja se saadaan aikaan käyttämällä vasikanjuoksutetta tai koagulanttia sekä käyteaineita ja valinnaisesti kalsiumkloridia täsmällisesti määritettyinä annoksina juustomassan tuottamiseksi juoksutusastiassa. Menettely suoritetaan 30–35 oC:n lämpötilassa noin 45 minuutin ajan, minkä jälkeen juustomassa leikataan juustomassaveitsillä. Lämpötilaa nostetaan noin 2 oC, ja samanaikaisesti massoja sekoitetaan vähintään kymmenen minuutin ajan, kunnes niihin muodostuu hasselpähkinän kokoisia rakeita. Tällöin massat jätetään odottamaan vielä vähintään kymmeneksi minuutiksi.”

Syy: Tätä muutosta ehdotetaan siksi, että kalsiumkloridin käyttö on valinnaista. Muutos ei muuta suojatun alkuperänimityksen saaneen tuotteen perusominaisuuksia tai tuotteen aitoutta.

Muutos neljänteen kohtaan:

Teksti:

”Juustomassan valuttaminen. Tämän jälkeen juustomassat jätetään valumaan kankaiden sisälle tai valutusmuotteihin (rei’itetyt muovisäiliöt) useiksi tunneiksi, jotta hera pääsee valumaan pois. Menettely jatkuu tuuletustilassa, jonne kankaisiin pakatut massat jätetään 15–20 oC:n lämpötilaan vähintään kolmeksi päiväksi. Massoja käännetään päivittäin, kunnes kaikki hera on valunut ulos. Samanaikaisesti tapahtuu maitohappokäyminen.”

on muutettu muotoon:

”Juustomassan valuttaminen: Tämän jälkeen juustomassat jätetään valumaan useiksi tunneiksi, jotta hera pääsee valumaan pois. Menettely jatkuu tuuletustilassa, jonne kankaisiin tai valutusmuotteihin pakatut massat jätetään 14 –20 oC:n lämpötilaan vähintään kolmeksi päiväksi. Massoja käännetään päivittäin, kunnes kaikki hera on valunut ulos. Samanaikaisesti tapahtuu maitohappokäyminen.”

Syy: Muutoksen syynä on nykyään valuttamiseen käytettyjen materiaalien ja välineiden mukauttaminen.

Asiasta on tehty tutkimus, jonka mukaan tuotteen fysikaaliset, kemialliset ja aistinvaraiset ominaisuudet eivät muutu erilaisissa tuotanto-olosuhteissa, ja tutkimuksessa annettiin kaikille arvioiduille näytteille yli 55 pistettä (asianmukainen tuote).

Fysikaaliset, kemialliset ja aistinvaraiset ominaisuudet eivät ole siis suoraan yhteydessä eri kypsymisolosuhteisiin tutkitussa joukossa, eivätkä kyseiset olosuhteet vaikuta ominaisuuksiin merkittävästi.

Muutos ei muuta suojatun alkuperänimityksen saaneen tuotteen perusominaisuuksia tai tuotteen aitoutta.

Muutos viidenteen kohtaan:

Teksti:

”Vaivaaminen. Tämän jälkeen aloitetaan koneellinen vaivaaminen ja massaan lisätään osa suolasta. Tasaisemman laadun aikaansaamiseksi massaa vaivataan useita kertoja laitteessa, jossa on kaksi moottorikäyttöistä telaa, jotka kääntyvät vastakkaisiin suuntiin. Joissakin vaivausjaksoissa lisätään suolaa. Juustomassasta muotoillaan käsin kärjettömän pyramidin muotoisia juustoja (gorollos), jotka varastoidaan tämän jälkeen tuuletustilaan 15–20 oC:n lämpötilaan viidestä päivästä kahteen viikkoon. Juustoja käännetään päivittäin. Gorollos-juustoja voidaan vaivata laitteessa niin monta kertaa, että saavutetaan kunkin tuottajan toivoma koostumus. Mitä useampia vaivausjaksoja juustolle tehdään, sitä sileämpi ja yhtenäisempi siitä tulee, jolloin se kypsyy paremmin ja saa voimakkaamman maun. Lopuksi juusto muotoillaan lieriömäiseksi kiekoksi tai kakuksi (jälkimmäinen muoto saadaan aikaan tekemällä juustosta ensin pallo ja litistämällä sitä sitten molemmilta puolilta, kunnes saadaan haluttu ulkonäkö), ja juuston yläpintaan leimataan tuottajan tunnus. Tämän jälkeen juusto viedään takaisin tuuletustilaan vähintään kahdeksi päiväksi. Leimausvälineellä (marcu Casín) tehtävä merkintä auttaa tunnistamaan juuston, korostaa sen ulkonäköä ja peittää juuston koko yläpinnan.”

on muutettu muotoon:

”Tuotteen vaivaaminen: Massaa vaivataan useita kertoja vaivauslaitteessa. Joissakin vaivausjaksoissa lisätään suolaa. Juustomassasta muotoillaan käsin kärjettömän pyramidin muotoisia juustoja (gorollos), jotka varastoidaan tämän jälkeen tuuletustilaan 14 –20 oC:n lämpötilaan viidestä päivästä kahteen viikkoon. Gorollos-juustoja voidaan vaivata laitteessa niin monta kertaa, että saavutetaan kunkin tuottajan toivoma koostumus. Mitä useampia vaivausjaksoja juustolle tehdään, sitä sileämpi ja yhtenäisempi siitä tulee, jolloin se kypsyy paremmin ja saa voimakkaamman maun. Lopuksi juusto muotoillaan lieriömäiseksi kiekoksi tai kakuksi käsin , ja yläpintaan leimataan tuottajan tunnus. Tämän jälkeen juusto viedään takaisin tuuletustilaan vähintään yhdeksi päiväksi . Leimausvälineellä (marcu Casín) tehtävä merkintä auttaa tunnistamaan juuston, korostaa sen ulkonäköä ja peittää juuston koko yläpinnan.”

Syy: Muutosta tarvitaan vaivaamisjärjestelmän, käytettyjen välineiden, lämpötilan ja tuuletusaikojen mukauttamiseksi.

Asiasta on tehty tutkimus, jonka mukaan tuotteen fysikaaliset, kemialliset ja aistinvaraiset ominaisuudet eivät muutu erilaisissa tuotanto-olosuhteissa, ja tutkimuksessa annettiin kaikille arvioiduille näytteille yli 55 pistettä (asianmukainen tuote).

Fysikaaliset, kemialliset ja aistinvaraiset ominaisuudet eivät ole siis suoraan yhteydessä eri kypsymisolosuhteisiin tutkitussa joukossa, eivätkä kyseiset olosuhteet vaikuta ominaisuuksiin merkittävästi.

Muutos ei muuta suojatun alkuperänimityksen saaneen tuotteen perusominaisuuksia tai tuotteen aitoutta.

Muutos kuudenteen kohtaan:

Teksti:

”Kypsyminen: Kypsyminen tai kypsyttäminen viimeistellään kypsyttämössä 8–10 oC:n lämpötilassa 80 %:n kosteudessa. Kypsyminen alkaa juustomassan valmistushetkellä, ja sen keston olisi oltava vähintään kaksi kuukautta laskettuna juustomassan valmistuspäivämäärästä. Tänä ajanjaksona juustoja käännetään ja puhdistetaan vaatimusten mukaan niin, että ne saavat ominaispiirteensä. Kypsymisen aikana tapahtuu useita fysikaalisia ja kemiallisia muutoksia, jotka antavat juustolle sen aistinvaraiset ominaisuudet. Haihtuvan veden poistumisen lisäksi tärkeimpiä muutoksia ovat proteiinien hajoaminen aminohapoiksi, mihin juuston maku perustuu, ja rasvojen hajoaminen haihtuviksi aineiksi, mihin juuston tuoksu perustuu.”

on muutettu muotoon:

”Kypsyminen: Kypsyminen tai kypsyttäminen viimeistellään kypsyttämössä 6–12 oC:n lämpötilassa 75–85 % :n kosteudessa. Kypsyminen alkaa juustomassan valmistushetkellä, ja sen keston olisi oltava vähintään 60 päivää laskettuna juustomassan valmistuspäivämäärästä. Tänä ajanjaksona juustoja käännetään ja puhdistetaan vaatimusten mukaan niin, että ne saavat ominaispiirteensä. Kypsymisen aikana tapahtuu useita fysikaalisia ja kemiallisia muutoksia, jotka antavat juustolle sen aistinvaraiset ominaisuudet. Haihtuvan veden poistumisen lisäksi tärkeimpiä muutoksia ovat proteiinien hajoaminen aminohapoiksi, mihin juuston maku perustuu, ja rasvojen hajoaminen haihtuviksi aineiksi, mihin juuston tuoksu perustuu.”

Syy: Ehdotuksen mukaan juustomassojen lämpötilaan ja kypsymisaikaan liittyviä edellytyksiä on muutettava.

Asiasta on tehty tutkimus, jonka mukaan tuotteen fysikaaliset, kemialliset ja aistinvaraiset ominaisuudet eivät muutu erilaisissa tuotanto-olosuhteissa, ja tutkimuksessa annettiin kaikille arvioiduille näytteille yli 55 pistettä (asianmukainen tuote).

Fysikaaliset, kemialliset ja aistinvaraiset ominaisuudet eivät ole siis suoraan yhteydessä eri kypsymisolosuhteisiin tutkitussa joukossa, eivätkä kyseiset olosuhteet vaikuta ominaisuuksiin merkittävästi.

Muutos ei muuta suojatun alkuperänimityksen saaneen tuotteen perusominaisuuksia tai tuotteen aitoutta.

Seitsemännen kohdan poistaminen:

”Pakkaukset ja merkinnät: Merkintöjen on oltava aina elintarvikkeiden merkintöjä, esillepanoa ja mainontaa koskevien yleisten vaatimusten mukaisia.”

Syy: Muutetaan, koska kohta ei sisällä suojattuun alkuperänimitykseen erityisesti liittyviä pakollisia sääntöjä. Muutoksilla ei ole vaikutusta tuotteen ominaisuuksiin.

5.5 Inhimillinen yhteys

Muutos liittyy F jaksoon (Yhteys maantieteelliseen ympäristöön), Tuote-eritelmän Inhimillinen yhteys -kohta.

Muutos 4 kappaleeseen:

Teksti:

”Kaikkein olennaisinta tässä tuotteessa on kuitenkin siihen liittyvä inhimillinen yhteys, joka näkyy varsinkin tuotteen erityisessä valmistusmenetelmässä. Juuston tuotanto on nykyäänkin täysin käsityötä ja erittäin työvoimavaltaista, mikä merkitsee, että tuotanto on pientä. Tämän takia juuston olemassaolo on uhattuna. Juuston säilymiseen on vaikuttanut ennen kaikkea Queso Casín -juustoa kotitarpeiksi valmistavien naisten työ ja sen ainoan valmistajan innostus. Hän esittelee ja markkinoi tuotetta nykyään perinteisten tuotteiden messuilla ja markkinoilla kaikkialla Asturian ja Espanjan alueella. Myös Asturian alueen maaseudun kehittämisryhmien yhteistyö on tärkeää.”

on muutettu muotoon:

”Kaikkein olennaisinta tässä tuotteessa on kuitenkin siihen liittyvä inhimillinen yhteys, joka näkyy varsinkin tuotteen erityisessä valmistusmenetelmässä. Juuston tuotanto on nykyäänkin täysin käsityötä ja erittäin työvoimavaltaista, mikä merkitsee, että tuotanto on pientä. Tämän takia juuston olemassaolo on uhattuna. Juuston säilymiseen on vaikuttanut ennen kaikkea Queso Casín -juustoa kotitarpeiksi valmistavien naisten työ ja sen yhden yksittäisen valmistajan innostus. Hän oli pitkään ainoa henkilö, joka esitteli ja markkinoi tuotetta perinteisten tuotteiden messuilla ja markkinoilla kaikkialla Asturian ja Espanjan alueella. Myös Asturian alueen maaseudun kehittämisryhmien yhteistyö on tärkeää.”

Syy: Muutosta ehdotetaan siksi, että juustoa valmistetaan nykyään kolmessa meijerissä. Muutoksella ei ole vaikutusta tuotteen ominaisuuksiin.

5.6 Valvontaelin

Muutos liittyy tuote-eritelmän G jaksoon (Tuote-eritelmän vaatimusten tarkistaminen).

Voimassa oleva sanamuoto:

”Tuote-eritelmän vaatimusten tarkistaminen. Nimi: Asturian karja- ja maatalouselintarvikealan pääosasto Osoite: C / Coronel Aranda, No 2 – 33005 – Oviedo – Asturias – Espanja P. + 34 985105612, faksi +34 985105517 Sääntelyneuvosto hoitaa sertifiointi-, seuranta- ja valvontatehtäviä eurooppalaisessa standardissa UNE-EN 45011 säädettyjen vaatimusten mukaisesti. Karja- ja maatalouselintarvikealan pääosasto on vastuussa näiden tehtävien hoitamisesta siirtymäkaudella siihen asti, että sääntelyneuvosto on perustettu.”

on muutettu muotoon:

”Valvonnasta vastaava toimivaltainen viranomainen on Asturian hallituksen pääosasto, jonka toimialaan kuuluvat maatalouselintarvikeasiat. Valvonta voidaan siirtää taholle, joka toimii tuotesertifiointielimenä ja joka on akkreditoitu standardin UNE-EN ISO/IEC 17065 mukaisesti tai kyseisen standardin myöhemmin korvaavan standardin mukaisesti.”

Syy: Muutosta ehdotetaan valvontaelimen osoitteen päivittämiseksi. Lisäksi on tarpeen mukauttaa sääntelyneuvostoa ja sen valvontaelintä maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 ja elintarvikkeiden laadusta, eriytetystä laadusta ja elintarviketuotteiden suoramyynnistä 1 päivänä maaliskuuta 2019 annetun Asturian lain nro 2/2019 (36 §) perusteella.

5.7 Merkinnät

Muutos koskee tuote-eritelmän H jaksoa (Merkinnät); nykyisen yhtenäisen asiakirjan 3.7 kohtaa (Merkitsemistä koskevat erityiset säännöt) ja yhtenäistä asiakirjaa koskevan ehdotuksen 3.6 kohtaa (Merkitsemistä koskevat erityiset säännöt), joka on mukautettu komission täytäntöönpanoasetuksen (EU) N:o 668/2014 liitteen I rakenteeseen, jossa 3.3 ja 3.4 kohta on yhdistetty, mikä vaikuttaa yhtenäisen asiakirjan numerointiin 3.3 kohdasta alkaen kyseisen rakenteen mukauttamisen jälkeen.

Muutos 1 kappaleeseen:

Voimassa oleva sanamuoto:

”Kulutukseen tarkoitetut Queso Casín SAN -juustot on lainsäädännössä annettujen merkintöjä koskevien sääntöjen noudattamisen lisäksi merkittävä erityisellä numeroidulla vastaetiketillä, jolla taataan tuottajan tunnistaminen.”

on muutettu muotoon:

”Kulutukseen tarkoitetut Queso Casín SAN -juustot on merkittävä erityisellä numeroidulla vastaetiketillä, jolla taataan tuottajan tunnistaminen.”

Syy: Muutetaan, koska kohta ei sisällä suojattuun alkuperänimitykseen erityisesti liittyviä pakollisia sääntöjä. Muutoksilla ei ole vaikutusta tuotteen ominaisuuksiin.

Muutos 3 kappaleeseen:

Voimassa oleva sanamuoto:

”Tavaramerkkejä, tunnuksia, symboleja, mainoslauseita tai muunlaista suojatussa tuotteessa käytettyä mainontaa ei saa käyttää muiden kuin suojatun alkuperänimityksen saaneiden juustojen mainonnassa edes itse omistaja, eikä tällaisia saa käyttää kuluttajia mahdollisesti harhaanjohtavalla tavalla.”

on muutettu muotoon:

”Kunkin juustomeijerin omat kaupalliset merkinnät on toimitettava sääntelyneuvostolle.”

Syy: Muutosta tarvitaan voimassa olevaan lainsäädäntöön mukautumiseksi. Muutoksilla ei ole vaikutusta tuotteen ominaisuuksiin.

5.8 Kansalliseen lainsäädäntöön perustuvien vaatimusten poistaminen

Poistetaan I jakso (Kansalliset vaatimukset).

Seuraavat asiakirjat on kumottu:

— Laki nro 25/1970, annettu 2 päivänä joulukuuta 1970, viinitarhoista, viinistä ja alkoholista.

— Asetus nro 835/1972, annettu 23 päivänä maaliskuuta 1972, lain nro 25/1970 soveltamissäännöistä.

— Laki nro 24/2003, annettu 10 päivänä heinäkuuta 2003, viinitarhoista ja viinistä.

— Määräys, annettu 25 päivänä tammikuuta 1994, Espanjan lainsäädännön sekä maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen (EY) N:o 2081/92 välisestä vastaavuudesta.

— Kuninkaan asetus nro 1414/2005, annettu 25 päivänä marraskuuta 2005, suojattuja alkuperänimityksiä ja suojattuja maantieteellisiä merkintöjä koskevaan yhteisön rekisteriin kirjaamiseen liittyvien hakemusten käsittelystä ja niihin tehdyistä vastaväitteistä.

Syy: Ehdotuksen mukaan nykyisen tuote-eritelmän I jakso on poistettava maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 7 artiklan mukaisesti ja viitattujen asiakirjojen kumoamisen takia.

YHTENÄINEN ASIAKIRJA

”Queso Casín”

EY-nro: PDO-ES-0178-AM01–24.9.2021

SAN (X) SMM ( )

1. [SAN:n tai SMM:n] nimi tai nimet

”Queso Casín”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotetyyppi

Luokka 1.3 – Juustot

3.2. Kuvaus 1 kohdassa nimetystä tuotteesta

Täysrasvainen, kypsytetty, puolikova tai kova juusto, joka on valmistettu lehmän täysrasvaisesta raakamaidosta entsymaattisesti koaguloimalla ja juustomassaa vaivaamalla.

Juuston kypsyttyä sen ominaisuudet ovat seuraavat:

Fysikaalis-kemialliset ominaisuudet: — Kuiva-aineen vähimmäispitoisuus 57 % — Rasvaa kuiva-aineen vähimmäispitoisuudesta 45 % — Proteiinia kuiva-aineen vähimmäispitoisuudesta 35 %

Fyysiset ja aistinvaraiset ominaisuudet: — Tyyppi ja jalostusaste: Kovasta puolikovaan, kypsytetty puolikovasta kovaksi. — Muoto: Epäsäännöllinen lieriömäinen kiekko, jonka toiselle puolelle on painettu kukka-aiheisia tai geometrisia kuvioita, symboleja tai valmistajan nimi. Halkaisija enintään 20 cm ja korkeus enintään 7 cm. — Paino: 150 – 1 000 g. — Kuori: Sileä ja ohut; käytännössä juusto on kuoreton, sillä massaa vaivataan useita kertoja peräkkäin, minkä ansiosta juusto kypsyy tasaisesti ja samanaikaisesti sekä sisältä että päältä, ja sen pinta ja sisäosa muodostavat kiinteän ja tiiviin, puhtaan, kuivan ja hieman rasvaisen massan. Juusto on väriltään tumman kermankeltainen, ja siinä on valkeaan vivahtavia sävyjä. Juuston yläpinnassa on kohokuviona kunkin valmistajan leima. — Massa: kiinteä, mureneva, puolikovasta kovaan, väriltään kellertävä; koloja ei ole, mutta mahdollisesti pieniä halkeamia. Murenee leikattaessa. Koostumus tuntuu suussa rasvaiselta. Rakenne on joustava ja tasalaatuinen. — Tuoksu: voimakas ja väkevä. — Maku: Valmistusprosessi ja erityisesti se, kuinka monta kertaa massaa vaivataan vaivauslaitteessa (máquina de rabilar), vaikuttavat juuston makuun: useampaan kertaan vaivatun juuston maku on pistävä, kirpeä ja voimakas; siinä on voihin ajan kuluessa muodostuva läpitunkeva ja maanläheinen aromi; vähemmän vaivatun juuston maut ovat samanlaisia, vaikkakaan eivät niin voimakkaita. Joka tapauksessa maku on voimakas, runsas, viipyilevä, kirpeä ja suun takaosassa hieman kitkerä; jälkimaku on voimakas.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

A) Rehu

Queso Casín -juuston valmistusraaka-aineena käytettävää maitoa saadaan lypsykarjasta, jonka ruokinta perustuu alueen luonnonvarojen hyödyntämiseen sellaisenaan laiduntamalla ja täydentämällä ruokintaa tuore- ja säilörehulla sekä vilja- ja palkokasveilla.

B) Raaka-aineet

Lehmänmaito, hapate, juoksute, suola ja valinnaisesti kalsiumkloridi.

Alkuperänimityksellä suojattavien juustojen valmistukseen käytetään maitoa, jota saadaan terveistä Asturiana de la Montaña o Casina-, Asturiana de los Valles- ja Frisona-rotuisista lehmistä sekä niiden risteytyksistä.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki Queso Casín -juuston valmistusmenettelyt eli maidon tuottaminen sekä juuston valmistaminen (koagulointi, valuttaminen ja vaivaaminen), kypsyttäminen ja pakkaaminen toteutetaan yksilöidyllä maantieteellisellä alueella, joka muodostuu seuraavista kunnista: Caso, Sobrescopio ja Piloña.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Pakkaaminen – Tuotteen laadun takaamiseksi pakkaaminen tapahtuu ennen tuotteen toimittamista juustoloista tai kypsyttämöistä eteenpäin, sillä juuston kuori on niin ohut ja hento, että juusto on käytännössä kuoreton. Näin ollen kuori on alttiimpi muutoksille, jotka voivat vaikuttaa juuston ulkonäköön ja nopeuttaa sen pilaantumista.

Edellä mainitusta syystä tuote voidaan myös käyttää kokonaisuudessaan, joten etukäteen pakkaaminen on välttämätöntä.

Sallitut pakkausmateriaalit ovat elintarvikekäyttöön soveltuva paperi, pahvi, puu tai muovi taikka muut sääntelyneuvoston hyväksymät materiaalit.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Suojatuissa juustoissa on kunkin valmistajan oman etiketin lisäksi erityinen numeroitu vastaetiketti tuotteen tunnistamista varten.

Suojattujen juustojen etiketissä on oltava selkeästi esillä maininta ”Denominación de Origen Protegida Queso Casín” ja ainutlaatuinen tunnus, jossa on valittavana neljä värivaihtoehtoa ja jota voivat käyttää kaikki alkuperänimityksellä suojattuja juustoja markkinoille saattavat toimijat. Tunnukset on kuvattu alla.

4. Maantieteellisen alueen tarkka rajaus

Rajattu maantieteellinen alue, jolla tuotetaan alkuperänimityksellä ”Queso Casín” suojatun juuston valmistukseen käytettävä maito sekä valmistetaan, kypsytetään ja pakataan kyseistä juustoa, sijaitsee Asturian eteläosassa, tarkalleen ottaen sen keskisessä itäosassa. Maantieteellinen alue muodostuu seuraavista kunnista: Caso, Sobrescobio ja Piloña.

5. Yhteys maantieteelliseen alueeseen

5.1. Maantieteellisen alueen erityisyys

Aluetta luonnehtii sen kuuluminen Asturian keskisten itäosien vuoristoalueeseen, jolle tunnusomaista maisemaa ovat laajojen kallioisten jyrkänteiden erottamat kapeat laaksot. Alueen vuoristoisuuden takia suurinta osaa pinta-alasta hallitsevat jyrkät rinteet. Suuret keskikorkeudet loivenevat matalaksi ja tasaiseksi keskiosaksi, joka on osa rannikon tuntumassa alueen poikki kulkevaa itä-länsisuuntaista alankoa. Se muodostaa uoman Piloña-joelle, joka on – Alto Nalónin ohella – toinen alueen merkittävistä joista.

Korkeimpia vuoristoisia osia lukuun ottamatta alueella on lauhkea valtameri-ilmasto. Heikkoja sateita saadaan ympäri vuoden, ja lämpötilaerot ovat kohtuulliset.

Tyypilliset vuorten ympäröimät laaksot eli jokien valuma-alueet ovat syynä paikallaan pysyviin sakeisiin sumuihin. Kaikki nämä ilmiöt myös vähentävät huomattavasti auringonsäteilyä vuoden aikana.

Kasvillisuuden osalta maisemalle ovat luonteenomaisia rehevät niityt ja laidunmaat sekä laajat metsä- ja pensaikkoalueet ja kaikkein jyrkimpien rinteiden avokalliot.

Niittyjä ja laidunmaita peittävät tärkeimmät kasvilajit kuuluvat heinä- ja palkokasveihin.

Näissä olosuhteissa on kehitetty Queso Casín -juuston valmistusmenetelmä, jolla vastataan tarpeeseen löytää turvallinen säilytystapa ja saavuttaa hyvä säilyvyys alueella, jolla ilmankosteus on leudon lämpötilan ja vallitsevan sateisen ja pilvisen säätyypin takia suuri ja vaikeuttaa maidon juoksettumisesta syntyvän juustomassan kuivatusprosessia.

Näin ”vaivaamisesta” kehittyi tavanomainen ja vaativa tekniikka, jolla yhteen palaan yhdistetään useita pieniä juustomassan paloja. Toistamalla tätä prosessia saatiin aikaan kuivempaa ja tiiviimpää massaa, josta saatiin paremmin säilyviä tuotteita. Vaivaamisen avulla suola saatiin lisättyä massaan kauttaaltaan ja käymisvaiheessa syntyvät, sopivaa kypsymistä edistävät mikrobit jakautumaan siihen tasaisesti, minkä ansiosta tuote sai erityiset aistinvaraiset ominaisuutensa.

Vaivaaminen tehtiin käsin siihen saakka, kunnes sitä varten kehitettiin erityinen laite. Kyseessä on vaivauspöytä tai -laite (máquina de rabilar), joka on sovellus perinteisesti leivänvalmistuksessa käytetystä vaivauslaitteesta (bregadora tai bregadera) ja jota käytettiin yhteisesti (diis d’amasar), jotta niukoista aineellisista voimavaroista saatiin mahdollisimman suuri hyöty ja sujuvoitettiin valmistusvaiheita, jotka näinkin olivat työläitä.

Valmistusvaiheessa käsiteltiin puolivalmiita juustomassan paloja (gorollos) ja useiden valmistajien juustoja, jotka oli pidettävä erillään. Tämä ratkaistiin merkitsemällä jokainen pala omalla tunnuksellaan, jonka avulla valmistaja pystyttiin tunnistamaan nopeasti. Juustomassan merkitsemiseen käytetty väline oli lieriömäinen tai sukkulamainen puunpala (ochavau), jonka reunat oli koristeltu yksinkertaisin symbolein, joilla juustomassan päälle merkittiin, kuinka monta kertaa sitä oli vaivattu. Valmiin juuston merkitsemiseen käytettiin niin ikään puusta valmistettua välinettä (marcu tai cuñu), joka oli suurempi ja monimutkaisempi ja jossa oli useita erilaisia tuotteiden koristelemiseen ja tunnistamiseen tarkoitettuja merkkejä. Nykyisin merkintävälineissä on tavallisesti kunkin valmistajan tunnus.

Tämä valmistusmenetelmä, erityisesti vaivaaminen, on luultavasti monimutkaisuutensa vuoksi edelleen yksinomainen tälle juustolaadulle. Sen säilymiseen on vaikuttanut ennen kaikkea Queso Casín -juustoa kotitarpeiksi valmistavien naisten työ ja sen yhden yksittäisen valmistajan innostus. Hän oli pitkään ainoa henkilö, joka esitteli ja markkinoi tuotetta perinteisten tuotteiden messuilla ja markkinoilla kaikkialla Asturian ja Espanjan alueella. Myös Asturian alueen maaseudun kehittämisryhmien yhteistyö on tärkeää.

5.2. Tuotteen erityisyys

Queso Casín -juuston tunnistaa sille ominaisesta ulkonäöstä, jonka sille antaa kunkin valmistajan oman tunnuksen sisältävä leimakuvio. Koko juuston yläpinnan peittävä kuvio painetaan siihen muotilla (marcu).

Queso Casín -juuston erityisyys johtuu myös seuraavista tekijöistä: epäsäännöllinen lieriömäinen kiekkomuoto; erittäin ohut ja hento, lähes olematon kuori, joka yhdessä sisäosan kanssa muodostaa kiinteän massan; vaivattu massa; voimakas ja viipyilevä tuoksu ja maku, jotka korostuvat, mitä enemmän juustomassaa vaivataan vaivauslaitteessa; sekä rakenne, joka tekee siitä yhden Espanjan ja jopa koko maailman proteiinipitoisimmista ja kuivimmista juustoista.

”Queso Casín” eroaa täysin kaikista juustolajikkeista, myös niistä, joita on kehitetty naapurikunnissa. Tässä suhteessa erityisen merkityksen saa Cason ja Pongan kuntien välinen raja monine vuoristoketjuineen, jotka myös erottavat toisistaan kaksi perinteistä asturialaista juustoa, Queso Casín -juuston ja Queso de los Beyos -juuston.

Queso Casín -juuston merkityksestä saadaan todisteita tutkimalla historiaa.

Enric Canut toteaa teoksessaan ”En el país de los 100 quesos” (Barcelona 2000), että ”Queso Casín” olisi valmistusmenetelmänsä ja valmistuksessa käytettävien yksinkertaisten välineiden takia kenties yksi Espanjan vanhimmista juustoista.

Alueen kylissä Queso Casín -juustoa koskevat kirjalliset todisteet ovat peräisin 1300-luvulta: ”Vuonna 1328, Da Gontrodon ollessa abbedissana, vuokrataan San Salvador de Sobrecastiellon tilat kuudeksi vuodeksi 70 maravedista, joka maksetaan aina syyskuun ensimmäisenä päivänä, sekä kahdestatoista paistettavaksi sopivasta juustosta, jotka maksetaan aina martinpäivänä marraskuussa…”

Vuonna 1341, idem., ”ja kahdestatoista hyvästä paistettavaksi sopivasta juustosta…”.

Mainintoja Queso Casín -juustosta löytyy Jovellanosin kirjoituksista (1700-luku), 1800-luvun alussa toimitetusta teoksesta ”Diccionario Geográfico de Madoz” ja 1800-luvun lopulla julkaistusta Dionisio Martín Ayuson teoksesta ”Curso de Agricultura Elemental”.

O. Bellmutin ja Fermin Canellan teoksessa ”Asturias” (Gijón 1900) ”Queso Casín” mainitaan yhtenä tunnetuimmista Asturian lähiseudulta, Casosta, tulevista juustoista. Samansuuntaisia viittauksia on F. Requejon ja M. Tortosan teoksessa ”Los Elementos de Agricultura y Técnica Agrícola e Industrial” (Madrid 1903).

Teoksessa ”Comer en Asturias” (Madrid 1980) Eduardo Méndez Riestra mainitsee Asturiassa valmistetuista juustoista Queso Casín -juuston, samoin kuin Carlos Mero González teoksessa ”Guía Práctica de los quesos de España” (Madrid 1983) ja Simone Ortega teoksessa ”Tabla de quesos españoles” (Madrid 1983).

Kemisti ja kirjailija J. A. Fidalgo Sánchez toteaa teoksessa ”El Gran Libro de la Cocina Asturiana” (Gijón 1986), että ”Queso Casín” on yleisintä Asturian keskisissä eteläosissa.

5.3. Syy-seuraussuhde seuraavien välillä: tuotteen laatu ja maantieteellinen alue (kun kyseessä on SAN)

Epätasainen vuoristomaasto vaikutti ratkaisevasti siihen, että yli jäänyt maito käytettiin juustonvalmistukseen, sillä huonojen kulkuyhteyksien aiheuttamien ongelmien takia maitoa voitiin hyödyntää ainoastaan juustojen ja voin valmistuksessa.

Luonnonolosuhteet ovat kaiken kaikkiaan säädelleet tämän erityisen juustolajikkeen kehitystä. Toisaalta pinnanmuodostuksen takia maisemassa ovat vallalla alavat niityt ja vuoristolaitumet, joiden kasvillisuus on ainutlaatuisen monipuolista ja vaikuttaa suoraan lypsykarjan ravintoon. Näitä luonnonvaroja hyödynnetään perinteisten karjanhoitomenetelmien avulla.

Toisaalta ilmasto, runsaat ja lempeät sateet, joita saadaan säännöllisesti pitkin vuotta, sekä niukka auringonvalo ja lauhkea lämpötila tarjoavat otolliset olosuhteet alueen oman rehuntuotannon ylläpitämiseen ja karjan jatkuvaan laidunnukseen.

Kaikki Queso Casín -juuston valmistukseen käytetty maito saadaan lehmistä, jotka laiduntavat säännöllisesti ympäri vuoden alueen niityillä ja laitumilla.

Ensimmäisiä juuston valmistajia olivat silloiset karjankasvattajat, jotka kehittivät valmistusmenetelmän mukautumalla alueen ympäristöolosuhteiden asettamiin vaatimuksiin parantaakseen pilaantuvan tuotteen säilyvyyttä ja saivat aikaan ainutlaatuisen juustolajikkeen, jonka erityispiirteet ovat seurausta tai määräytyvät lopullisesti luontoon liittyvien tekijöiden ja erityisen valmistustavan mukaan.

Tuote-eritelmän julkaisutiedot

https://www.asturias.es/documents/217090/555882/Queso+Casin+pliego+definitivo+sin+control+%28pdf%29.pdf/c1953105-46f9-028e-5f6d-10a0f4b3bbb6?t=1632377515156

(1) EUVL L 343, 14.12.2012, s. 1.

(2) EUVL L 179, 19.6.2014, s. 36.

(3) EUVL L 179, 19.6.2014, s. 17.